《抵江夏作呈许鱼泉学使兄》
清代·戴絅孙

昨我停车古英六，火鸦飞飞啄人屋。可怜百室尽焦士，野处吞声听宵哭。

今我泊舟黄鹤楼，接天骇浪江风秋。城高不没只三版，杀人恐作江神羞。

我生百事类多忤，悔不穷庐守风雨。无端水火巧为构，女丁妇壬横相侮。

枯肠待饱千瓮齑，蹴蔬敢梦羊双蹄。穷缘未了谍能死，劳生我自窥端倪。

祇惭频年累知己，忍饥索遍金门米。大梁开府今陆公，我愧当时老韩子。

岁除只教文送穷，岂有健笔争天功。吾兄清饱汉阳水，垂翅傥鉴南飞鸿。

作者简介：清云南昆明人，字袭孟。道光九年进士，由工部主事官至给事中。专力于诗古文，为五华五才子之一。尤长骈体。有《味雪斋诗钞》、《文钞甲集、乙集》。